ΓΡΑΠΤΗ ΕΡΩΤΗΣΗ E-3342/97 υποβολή: Angela Sierra Gonzαlez (GUE/NGL) και Marνa Sornosa Martνnez (GUE/NGL) προς την Επιτροπή (22 Οκτωβρίου 1997)

Θέμα: Δηλώσεις του Γενικού Διευθυντή Περιφερειακής Πολιτικής, κ. Landαburu, περί παύσης του χαρακτηρισμού των Καναρίων ως περιφέρειας του στόχου αριθ.1

Πρόσφατα ο Γενικός Διευθυντής Περιφερειακής Πολιτικής της Επιτροπής, κ. Eneko Landαbaru, δήλωσε κατά τη διάρκεια μιας ημερίδας για την «Ευρώπη και τους οργανισμούς τοπικής αυτοδιοίκησης», η οποία διεξήχθη υπό την αιγίδα της Ισπανικής Ομοσπονδίας Δήμων και Κοινοτήτων (FEMP), ότι του χρόνου τα Κανάρια ενδέχεται να πάψουν να θεωρούνται περιοχή του στόχου αριθ. 1.

Ο Γενικός Διευθυντής προέβη στις δηλώσεις αυτές βασιζόμενος στην αύξηση του ΑΕΠ των Καναρίων άνω του 75 % του κοινοτικού μέσου όρου, όπως ορίζει ο κανονισμός 2081/93 ((ΕΕ L 193 της 31.07.1993, σελ. 5. )) του Συμβουλίου ως ανώτατο όριο για το ΑΕΠ των περιοχών του στόχου αριθ. 1.

Στις ίδιες δηλώσεις ο κ. Landαburu ανέφερε ότι οι κοινότητες που είναι πιθανόν να αποκλεισθούν από το στόχο αριθ. 1 (Κανάρια, Καντάβρια και Κοινότητα της Βαλένθιας) θα έχουν στη διάθεσή τους μια «γενναιόδωρη» μεταβατική περίοδο που θα τους επιτρέψει να προσαρμοσθούν «ομαλά στη νέα κατάσταση». Κατ' αυτή τη μεταβατική περίοδο «θα εξακολουθήσει να παρέχεται χρηματοδότηση, η οποία όμως θα βαίνει μειούμενη».

Eντούτοις, o προαναφερθείς κανονισμός 2081/93 περιλαμβάνει στο άρθρο του 8 τα Κανάρια ανάμεσα στις περιφέρειες του στόχoυ αριθ. 1, επειδή αυτά θεωρούνται υπερπεριφερειακή περιοχή, όπως οι Αζόρες, η Μαδέρα και τα γαλλικά υπερπόντια εδάφη, και όχι βάσει του ποσοστού του Ακαθάριστου Εγχώριου Προϊόντος σε σχέση με τον κοινοτικό μέσο όρο.

Σημαίνουν αυτές οι δηλώσεις ότι η Επιτροπή προτίθεται να τροποποιήσει το προαναφερθέν άρθρο 8 διαγράφοντας από αυτό τα Κανάρια, εφόσον αυτά υπερβούν το 75 % του κοινοτικού ΑΕΠ κατά την προσεχή περίοδο;

Έχει υπολογίσει η Επιτροπή κατά πόσο χρειάζεται να λάβει υπόψη τις ιδιαιτερότητες των νήσων για να διατηρηθούν τα Κανάρια στο στόχο αριθ. 1 και το προσφάτως διατυπωθέν άρθρο 227, παρ. 1 της «Συνθήκης του Άμστερνταμ», σε σχέση με τις υπερπεριφερειακές περιοχές;

Σε τι θα συνίστατο το πρόγραμμα «γενναιόδωρης μετάβασης» για την εγκατέλειψη των περιφερειών του στόχου αριθ. 1 και κατά πόσο θα μπορούσε να μειωθεί η κοινοτική χρηματοδότηση στις νήσους, εάν επιτύχει η εν λόγω έξοδος από το στόχο αριθ. 1;

Απάντηση της κας Wulf-Mathies εξ ονόματος της Επιτροπής (13 Νοεμβρίου 1997)

Η Επιτροπή σκοπεύει να προτείνει νέους διαρθρωτικούς κανονισμούς στις αρχές του προσεχούς έτους. Όσον αφορά το σχετικό με το στόχο 1 άρθρο 8 του κανονισμού (ΕΟΚ) αριθ. 2052/88, όπως τροποποιήθηκε, για την αποστολή των διαρθρωτικών ταμείων, την αποτελεσματικότητά τους και τον συντονισμό των παρεμβάσεών τους μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφιστάμενων χρηματοδοτικών οργάνων ((ΕΕ L 193 της 31.07.1993. )), το άρθρο αυτό ενδέχεται να αντικατασταθεί από νέο άρθρο που θα καθορίζει τις κατευθύνσεις που προβλέπονται στο «Πρόγραμμα Δράσης 2000 ((Έγγρ. COM(97)2000 τελικό. ))», ήτοι την επιλέξιμότητα στο πλαίσιο του στόχου 1 των ιδιαίτερα απομακρυσμένων περιοχών, όπως οι Κανάριοι νήσοι.

Προτείνοντας την επιλεξιμότητα των ιδιαίτερα απομακρυσμένων περιοχών στο πλαίσιο του στόχου 1 για την επόμενη περίοδο προγραμματισμού, ανεξάρτητα από το επίπεδο ΑΕΠ ανά κάτοικο, η Επιτροπή λαμβάνει υπόψη της τα ιδιαίτερα, μόνιμα και πολυάριθμα, προβλήματα που αντιμετωπίζουν οι υπό εξέταση περιοχές.

Όσον αφορά τις μεταβατικές διατάξεις που προτείνει η Επιτροπή για τις περιοχές που είναι επί του παρόντος επιλέξιμες στο πλαίσιο του στόχου 1, αλλά θα πάψουν να είναι στο μέλλον, θα πρέπει να τονιστεί ότι πρόκειται για γενναία και μακροπρόθεσμη ενίσχυση που θα καθοριστεί βάσει των προτάσεων νέων κανονισμών των διαρθρωτικών ταμείων.